Thor Möger Pedersen (SF), 2012-01-31:
Tak, formand.
Den 11. maj 2011 indgik den daværende regering en politisk aftale med Dansk Folkeparti og Pia Christmas-Møller om at styrke toldkontrollen ved Danmarks grænser.
Aftalen blev efterfølgende tiltrådt af Kristendemokraterne.
Aftalen indebar først og fremmest, at den danske toldkontrol blev forøget med 98 årsværk, og at der blev foretaget investeringer i fysiske kontrolanlæg ved de danske grænser, primært ved landegrænsen mod Tyskland.
Den nuværende regering har besluttet at ophæve den pågældende aftale.
Det er en central beslutning, der gør op med symbolpolitik og i stedet sikrer en politik, der virker.
Når regeringen har taget den centrale beslutning, er det jo ikke, fordi regeringen ikke kerer sig om at bekæmpe grænseoverskridende kriminalitet, tværtimod, for det gør regeringen i allerhøjeste grad.
Effektiv kamp imod internationale kriminelle er vigtigere end symboler, og netop derfor er vi i regeringen også stærkt optaget af, at de tiltag, vi bruger ressourcerne på, skal være noget, der faktisk virker.
I det lys mener vi i regeringen, at det var en forkert beslutning at indføre en stationær og permanent toldkontrol ved grænsen.
Beslutningen blev truffet af det daværende flertal stik imod viden og anbefalinger om, hvad der virker.
Det var for nu at skære det helt ud i pap ren symbolpolitik.
Regeringen ønsker, at toldkontrollen ved de indre grænser tilrettelægges og gennemføres med særligt fokus på forbudte varer, f.eks. våben, narkotika, dopingstoffer, medicin og penge, og at den gennemføres af mobile enheder i de grænsenære områder i et tæt samarbejde med politiet og andre myndigheder.
Det er faktisk politik, der virker.
SKAT foretager mange forskelligartede indsatser i forhold til sikring af grænseoverskridende aktiviteter.
Hovedparten af de grænseoverskridende aktiviteter sker i forhold til virksomheders regnskaber, produktion og handel med varer og ydelser, men der er imidlertid opgaver, som kun effektivt kan løses ved også at have aktiviteter i grænseområderne, fordi det kan være for risikabelt i forhold til befolkningens sikkerhed og tryghed at lade varerne passere ind i landet.
Toldkontrollen ved den indre grænse skal gennemføres af mobile team i det grænsenære område på en fleksibel og efterretningsbaseret måde og i et tæt samarbejde med politiet og andre myndigheder – naturligvis inden for rammerne af EU-lovgivningen og kontrolbeføjelserne i toldloven.
Mobile team giver en større fleksibilitet, med hensyn til hvor indsatsen sker, og rettes mod køretøjer, personer og varer, uanset om disse er på vej ind eller ud af landet.
Risikobilledet vil ændre sig de kommende år, og de mobile team vil således give myndighederne bedre muligheder for at tilpasse indsatsen, i forhold til hvor i grænselandet behovet er størst.
Indsatsen gennemføres på baggrund af fælles risikoanalyser på tværs af relevante myndigheder.
Indsatsfeltet er langt bredere end den traditionelle grænsekontrol.
De mobile team vil i samarbejde med politi og SKAT have særligt fokus på narkotika, våben, menneskesmugling og indførsel af forbudte varer.
Samtidig vil de mobile team også kunne anvendes i forhold til kontrol af en række andre forhold.
Det drejer sig om kontrol med udenlandsk arbejdskraft, likvide midler og udenlandsk indregistrerede biler, også kontrol af lastbiler med hensyn til køre-hvile-tids-bestemmelser, miljøfarligt affald, cabotagekørsel, transport af tyvekoster og lignende.
Så der er altså tale om en effektiv helhedsindsats.
Mobiliteten betyder, at det er sværere for dem, kontrollen rettes mod, at forudsige, om der er kontrol eller ej.
Vi udbygger også det eksisterende samarbejde med relevante ressortministerier og myndigheder.
Det er et samarbejde, både jeg og justitsministeren finder yderst vigtigt.
SKAT har samtidig en præventiv tilgang, hvor vi åbent og aktivt sørger for løbende at offentliggøre resultater fra kontrolarbejdet i SKAT, herunder også toldkontrollen.
Det virker forhåbentlig afskrækkende.
Vores indsats sker på baggrund af risikoanalyser, som helt grundlæggende er opbygget omkring efterretninger fra både ind- og udland.
Det sikrer et indsatsfelt, som er langt bredere end ved den traditionelle toldkontrol.
Der anvendes fleksible baglandspatruljer, der uventet dukker op overalt i det grænsenære område, så ingen kriminel kan føle sig sikker.
Disse baglandspatruljer består af medarbejdere fra både SKAT og politi, så den samlede opgaveløsning bliver så bred som mulig.
Samtidig har vi også etableret et samarbejde med udenlandske myndigheder på tværs af grænserne.
Regeringen sikrer alt i alt, at toldkontrollen tilrettelægges som en mobil, fleksibel og efterretningsbaseret indsats.
Den tidligere regerings politik var en ufleksibel og en let gennemskuelig løsning; det var ren symbolpolitik.
Nu har regeringen erstattet symbolpolitik med politik, der faktisk virker.